
5-ՐԴ ԴԱՍԱՐԱՆ

	 ՍՆՈՒՑՈՒՄ ԵՎ ՖԻԶԻԿԱԿԱՆ ԱԿՏԻՎՈՒԹՅՈՒՆ

	ԹԵՄԱ՝ Առողջ սնուցում 

	Նպատակը

	1. Սովորողների շրջանում ձևավորել դրական վերաբերմունք առողջ սննդային վարքագծի, ֆիզիկական ակտիվության և սպորտով զբաղվելու։ Ներկայացնել առողջ սնուցման սկզբունքները, օգնել տարբերակել սննդային հիմնական խմբերը, պատկերացում կազմել օրգանիզմի՝ սննդանյութերի օրական պահանջների վերաբերյալ՝ կախված տարիքից, քաշից, ֆիզիկական ակտիվությունից և առողջական խնդիրներից։ 

	Թեմայի վերջնարդյունքները

	Պարտադիր վերջնարդյունքներ
1. Ճանաչել սննդային հիմնական խմբերը։ (9, 10)
2. Բացատրել, թե սննդային որ խմբերից կարելի է ստանալ ածխաջրերը, սպիտակուցները, ճարպերը, վիտամինները, բջջանյութը, հանքային տարրերը, ջուրը, և դրանց հիմնական գործառույթները օրգանիզմի համար։ (47, 48, 49)
3. Բացատրել «առողջ ափսեի» սկզբունքները: Մեկնաբանել, թե ինչ է նշանակում «սնվել առողջ» և թե ինչու է դա կարևոր ներկայում և ապագայում։ (48)
4. Տարբերակել առողջարար և վնասակար սննդատեսակները և սննդային սովորությունները։ (48, 49)
5. Բացատրել օրգանիզմի սննդային պահանջների փոփոխությունները՝ կախված տարիքից, քաշից, ֆիզիկական ակտիվությունից և առողջության որոշակի խնդիրներից: (47, 48, 49)
6. Ներկայացնել սեփական վնասակար սննդային սովորություններն առողջարար դարձնելու եղանակները: (47, 48, 49)
Լրացուցիչ վերջնարդյունքներ
1. Բացատրել, թե սննդային որ խմբերից կարելի է ստանալ ածխաջրերը, սպիտակուցները, ճարպերը, վիտամինները, բջջանյութը, հանքային տարրերը, ջուրը, և դրանց հիմնական գործառույթները օրգանիզմի համար։
2. Բացահայտել տարբեր մշակութային, էթնիկ, կրոնական սննդային սովորությունները:
3. Ներկայացնել ֆիզիկական ակտիվության նշանակությունը առողջության համար: (47)




	Բովանդակություն

	1. Ֆիզիկական ակտիվության և առողջության կապը։
2. «Առողջ ափսեի» սկզբունքները։
3. Օրգանիզմի պահանջների փոփոխությունը տարբեր վիճակներում:
4. Սննդային սովորություններ։

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	1. Անհատական կամ խմբային աշխատանք սեփական սննդային սովորությունների վերլուծման և փոփոխության մասին։ 
2. Գործնական աշխատանք՝ «առողջ ափսեին» համապատասխան ազգային կամ ընտանեկան ճաշատեսակների պատրաստում։ Վստահելի աղբյուրներից, կայքերից տեղեկության հայթայթում։ Հետազոտական աշխատանք տարբեր մշակութային, էթնիկ, կրոնական սննդային սովորությունների վերաբերյալ։ 

	Միջառարկայական կապեր

	Տեխնոլոգիա, ֆիզիկական կուլտուրա, բնագիտություն, գրականություն 



	ԱՃ, ԶԱՐԳԱՑՈՒՄ, ՀԻԳԻԵՆԱ

	ԹԵՄԱ՝ Մարմնի փոփոխությունները

	Նպատակը

	1. Օգնել պատկերացում կազմել կյանքի տարբեր փուլերում մարմնի հետ կատարվող փոփոխությունների մասին, տրամադրել համապատասխան գիտելիք հիգիենայի կանոնները պահպանելու, համապատասխան հմտություններ ձևավորելու համար: Օգնել հասկանալ գովազդի ազդեցությունը:

	Թեմայի վերջնարդյունքները

	Պարտադիր վերջնարդյունքներ
1. Ներկայացնել, որ մարմինը փոփոխվում է կյանքի տարբեր փուլերում, այդ թվում՝ հասունացման շրջանում: Ընդունել, որ յուրաքանչյուր մարդու մարմինն յուրահատուկ է և բացատրել, որ յուրաքանչյուր մարդու, այդ թվում հաշմանդամություն ունեցող մարդու մարմինը լինում է տարբեր՝ ըստ ձևի և չափի: (47)
2. Դրսևորել անձնական հիգիենայի պահպանման սովորություններ (մաշկի, եղունգների, մազերի, հագուստի և կոշիկների խնամք): (48) 
3. Հասկանալ և բացատրել գովազդի նպատակը և ազդեցությունը մեր ընտրության վրա, օրինակ՝ հիգիենիկ միջոցներ գնելիս: Ընտրել առավել անվտանգ հիգիենայի միջոցներ:(27)

	4. Նկարագրել դեռահասային տարիքի ֆիզիկական փոփոխությունները աղջիկների շրջանում, ինչ պարբերությամբ է տեղի ունենում դաշտանը, ինչպես պահպանել հիգիենան (միայն աղջիկների համար): (48)
Լրացուցիչ վերջնարդյունք
1. Հասկանալ առողջության տարբեր խնդիրների պարագայում հիգիենայի պահպանման և բժիշկների խորհուրդներին պարտադիր հետևելու անհրաժեշտությունը:

	Բովանդակություն

	1. Մարմնի փոփոխությունները կյանքի տարբեր փուլերում:
2. Մարմինների յուրահատկություններ:
3. Հիգիենիկ հմտություններ: Հիգիենայի առանձնահատկությունները՝ առողջական խնդիրներով պայմանավորված։ 
4. Գովազդի ազդեցությունը և մեր ընտրությունը:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Տեսանյութերի, նկարների դիտում և քննարկում, վստահելի աղբյուրներից, կայքերից տեղեկատվության հայթայթում:
Դիտարկում` 
Անձնական հիգիենայի և հասունացման հետ կապված նուրբ թեմաները, այդ թվում` կրթության առանձնահատուկ կարիք ունեցող դեռահասներին վերաբերող, ուսուցիչներին առաջարկվում է քննարկել առանձին աղջիկների և տղաների հետ, բուժաշխատողի ներգրավմամբ: 

	Միջառարկայական կապեր

	Կենսաբանություն, գրականություն, ֆիզիկական կուլտուրա



	ՀՈԳԵԿԱՆ, ՀՈՒԶԱԿԱՆ ԵՎ ՍՈՑԻԱԼԱԿԱՆ ԱՌՈՂՋՈՒԹՅՈՒՆ

	ԹԵՄԱ՝ Հաղորդակցում

	Նպատակը

	1. Խորացնել պատկերացումները հաղորդակցում հասկացության և հաղորդակցման արդյունավետ ձևերի մասին: Օգնել կիրառել ոչ խոսքային հաղորդակցման միջոցներ: Օգնել ձևավորել հաղորդակցման հմտություններ, մասնավորապես` վեճերի, բախոմների և բանակցությունների ժամանակ: 




	Թեմայի վերջնարդյունքները

	Պարտադիր վերջնարդյունքներ
1. Տարբերակել, նկարագրել և ցուցադրել արդյունավետ և ոչ արդյունավետ հաղորդակցման ձևեր և օրինակներ: (22, 34, 35, 36, 2)
2. Կիրառել ոչ խոսքային հաղորդակցման միջոցներ տարբեր իրավիճակներում: (2)
3. Կիրառել հաղորդակցման արդյունավետ միջոցներ՝ խմբից դուրս մնացած անձին ներգրավելու նպատակով: (34, 35)

	Բովանդակություն

	1. Հաղորդակցում, հասակակիցների հետ արդյունավետ շփման հմտություններ՝ ապրումակցում, հանդուրժողականություն, լսելու և հասկանալու ունակություն:
2. Ոչ խոսքային հաղորդակցում և դրա կարևորությունը:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Դերային խաղեր, դեպքերի քննարկում, խմբային և զույգերով աշխատանք

	Միջառարկայական կապեր

	Գրականություն



	ՓՈԽՀԱՐԱԲԵՐՈՒԹՅՈՒՆՆԵՐ, ՍԵՌԱՅԻՆ ԽՆԴԻՐՆԵՐ

	ԹԵՄԱ` Ընկերություն եվ սեռերի հավասարություն 

	Նպատակը

	1. Քննարկել ընկերության տարբեր տեսակները և օգնել գիտակցելու ընկերության ձևավորման համար կարևոր հատկանիշները։ Ճանաչել սեռային դերերը, սեռային կարծրատիպերը ու դրանց շուրջ թյուրընկալումները։ Նպաստել յուրաքանչյուրի հավասար հնարավորությունների և իրավունքների մասին տեղեկացվածության բարձրացմանը և սեռերի հավասարության նշանակության ընկալմանը:

	Թեմայի վերջնարդյունքները

	Պարտադիր վերջնարդյունքներ
1. Ճանաչել ընկերության տարբեր ձևերը: (22, 34)
2. Թվարկել այն հատկանիշները, որոնք կօգնեն փոխհարաբերությունների և ընկերության ձևավորմանը: (22, 34, 35)
3. Հստակեցնել պատկերացումները սեռերին վերագրվող դերերի մասին, դրանց առնչվող թյուրընկալումների և սեռային կարծրատիպերի օրինակներ բերել: (22, 36, 39, 40) 
4. Դիտարկել սեռային անհավասարության օրինակներ դպրոցում, համայնքում, ընտանիքում, այլուր: (36, 39, 40) 
Լրացուցիչ վերջնարդյունքներ
1. Քննարկել մասնավորապես դեռահասների շրջանում տարածված կարծրատիպերը և դրանց կապը սեռային անհավասարության հետ։
2. Վերլուծել սեռային անհավասարության օրինակները՝ հիմնավորելով պաշտպանված լինելու իրավունքը:

	Բովանդակություն

	1. Ընկերության ձևավորում և ընկերության տեսակները։ 
2. Սեռային դերեր և կարծրատիպեր։ 
3. Հնարավորություններ և հավասար իրավունքներ։ 

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Քննարկում, քարտային և ինտերակտիվ խաղեր, խմբային և զույգերով աշխատանք, տեսանյութերի դիտում:

	Միջառարկայական կապեր

	Ես և իմ հայրենիքը, գրականություն



	ՎՆԱՍԱԿԱՐ ՍՈՎՈՐՈՒԹՅՈՒՆՆԵՐ, ՌԻՍԿԱՅԻՆ ՎԱՐՔԱԳԻԾ 

	ԹԵՄԱ՝ Հասակակիցների ազդեցությունը, վնասակար սովորությունների հետևանքները 

	Նպատակը

	1. Օգնել գիտակցել հասակակիցների դրական և բացասական ազդեցությունը, հնարավոր հետևանքները:
2. Տրամադրել տեղեկատվություն և զարգացնել «ոչ» ասելու հմտություններ: 
3. Ծանոթացնել տարածված վնասակար սովորություններին և դրանց հետևանքներին:

	Թեմայի վերջնարդյունքները

	Պարտադիր վերջնարդյունքներ
1. Տարբերակել դրական և բացասական վարքագծերը ըստ դրանց հավանական հետևանքների: (37, 49) 
2. Մեկնաբանել ալկոհոլի, ծխախոտի, այդ թվում նաև ծխախոտային և նիկոտին պարունակող այլ արտադրանքի (օրինակ՝ վեյփեր) և երկրորդային ծխի վնասները, ազդեցությունը ֆիզիկական գործունեության վրա, ներառյալ՝ մարզական պատրաստվածության: (37, 49)
3. Կարևորել հասակակիցների կամ ավելի մեծերի բացասական ճնշմանը դիմակայելու կարողությունը՝ ծխախոտի և ալկոհոլի օգտագործման հարցում: (37. 49)
4. Կարողանալ մերժել և «ոչ» ասել նման առաջարկներին: (37, 49)

	Բովանդակություն

	1. Հասակակիցների դրական և բացասական ազդեցությունը, հնարավոր հետևանքները:
2. Ինչպես դիմակայել բացասական ազդեցությանը, ինչպես ասել «ոչ»: 
3. Ալկոհոլի, ծխախոտի և երկրորդային ծխի վնասները, ազդեցությունը ֆիզիկական գործունեության վրա, ներառյալ՝ մարզական պատրաստվածության:

	Առաջարկվող գործունեության ձևերը և 
թեմայի բնույթից բխող շեշտադրման ենթակա սկզբունքներ

	Տեսանյութերի դիտում և քննարկում, իրավիճակների քննարկում, ինտերակտիվ խաղեր, դերային վարժություններ

	Միջառարկայական կապեր

	1. Կենսաբանություն, գրականություն, ֆիզիկական կուլտուրա
2. Ներդասընթացային կապեր՝ Հոգեկան, հուզական և սոցիալական առողջություն թեմաների հետ



6-ՐԴ ԴԱՍԱՐԱՆ

	ՍՆՈՒՑՈՒՄ ԵՎ ՖԻԶԻԿԱԿԱՆ ԱԿՏԻՎՈՒԹՅՈՒՆ

	ԹԵՄԱ՝ Սննդի մակնշումներ, սննդամթերքի վերամշակում և պահպանում 

	Նպատակը

	1. Սովորեցնել կարդալ սննդի մակնշումը և կատարել ճիշտ ընտրություն։ 
2. Օգնել գտնել ճիշտ պատասխաններ հնարավոր առարկումներին, եթե կա գնված սննդի վերադարձի խնդիր։ Բացատրել սննդային արժեքային շղթաները՝ մշակումից մինչև օգտագործում։ Ներկայացնել վերամշակման ժամանակ սննդարարության փոփոխությունները և օգնել կիրառել սննդի մշակման և պահպանման անվտանգ եղանակներ։ 

	Թեմայի վերջնարդյունքները

	Պարտադիր վերջնարդյունքներ
1. Բացատրել, թե ինչու է սնունդը մակնշվում, կարդալ սննդի հիմնական մակնշումները, օրինակ՝ արտադրության և պահպանման ժամկետը: Տարբերել ժամկետանց, անորակ սննդատեսակները: (37, 20)
2. Կարդալ գնված սննդի վրա սննդարարության մասին տեղեկատվությունը, վերլուծել և հասկանալ օգտակար և վնասակար նյութերի առկայությունը կամ բացակայությունը։ (27, 29, 30)
3. Հիմնավորել, որ հին կամ անորակ ապրանքը վերադարձնելը սպառողների իրավունքն է, պաշտպանել այդ իրավունքները: (37, 20)
4. Նկարագրել, թե ինչպես էր սնունդը արտադրվում նախկինում։ Ներկայացնել սննդի վերամշակման նպատակները, նկարագրել, թե ինչպես են որոշ սննդատեսակներ ամբողջովին փոխվում արտադրական վերամշակումից հետո: (15)
5. Բնութագրել սննդի որակի չափանիշները: Ճանաչել սննդի պահպանման եղանակները։ Ներկայացնել սննդի փչացումը կանխարգելող հիմնական մեթոդները: (27, 29, 30, 37)

	Բովանդակություն

	1. Սննդի մակնշում։
2. Սննդային շղթաներ։ Սննդի վերամշակում։ 
3. Սննդամթերքի որակի գնահատում և պահպանում:

	Առաջարկվող գործունեության ձևեր և թեմայի բնույթից բխող շեշտադրման ենթակա սկզբունքներ

	1. Գործնական աշխատանք՝ շուկայում առկա սննդարար ու մատչելի սննդատեսակների ընտրության վերաբերյալ՝ մակնշումների վերլուծության հիման վրա։ Ինտերակտիվ ներկայացումներ՝ խանութում հնարավոր առարկումների և պատասխանների շուրջ։ 
2. Հետազոտական աշխատանք, ինտերակտիվ խաղեր։ 

	Միջառարկայական կապեր

	Բնագիտություն, տեխնոլոգիա 


 
	ԱՃ, ԶԱՐԳԱՑՈՒՄ, ՀԻԳԻԵՆԱ

	ԹԵՄԱ՝ Oրվա ռեժիմի պահպանում, աշխատատեղի ճիշտ ընտրություն, տեսողության, լսողության խանգարումների կանխարգելում 

	Նպատակը

	1. Ծանոթացնել աշխատանքի հիգիենայի հիմնական դրույթներին, ինչպես ճիշտ ընտրել աշխատատեղը։ 
2. Տրամադրել գիտելիք՝ ժամանակը, օրը, քունը և հանգիստը ճիշտ պլանավորելու վերաբերյալ:
3. Ձևավորել տեսողության, լսողության և կեցվածքի խանգարումները կանխարգելելու հմտություններ:

	Թեմայի վերջնարդյունքները

	Պարտադիր վերջնարդյունքներ
1. Նկարագրել գերհոգնածության նշանները և բացատրել, թե ինչպես խուսափել դրանից: (47) 
2. Արդյունավետորեն տնօրինել ժամանակը և բաշխել առօրյա գործերը օրվա ընթացքում` ապահովելով աշխատանքի և հանգստի հաջորդայնությունը:(26) 
3. Տարբերակելել, թե որ գործողություններն են նպաստում նորմալ քնին և որոնք՝ խանգարում: (47) 
4. Կատարել աշխատանքի կամ դաս սովորելու տեղի ճիշտ ընտրություն, հարմարեցնել աշխատատեղը։ Կիրառել կեցվածքի պահպանման և նստելու դիրքի անհրաժեշտ կանոնները:(47)
5. Կիրառել տեսողության պահպաման կանոնները և կատարել վարժություններ աչքերի համար:(47)
6. Ներկայացնել, թե ինչպես կարելի է խուսափել լսողության խանգարումներից:(47)
7. Հիմնավորել աշխատանքի, քնի և հանգստի ռեժիմի պահպանման, լսողության, տեսողության, կեցվածքի կաննոներին հետևելու կարևորությունը առողջական խնդիրների և հաշմանդամություն դեպքում:(47)

	Բովանդակություն

	1. Օրվա ռեժիմը, աշխատանքի, քնի և հանգստի բաշխումը, աշխատանքի հիգիենա
2. Գերհոգնածության նշանները: 
3. Տեսողության, լսողության, կեցվածքի խանգարումների կանխարգելում):

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, օրվա գրաֆիկի կազմում, տեսանյութերի դիտում, քննարկում

	Միջառարկայական կապեր

	1. Ֆիզիկական կուլտուրա, հասարակագիտություն, բնագիտություն
2. Ներդասընթացային կապեր՝ Հոգեկան, հուզական և սոցիալական առողջություն թեմաների հետ



	ՀՈԳԵԿԱՆ, ՀՈՒԶԱԿԱՆ ԵՎ ՍՈՑԻԱԼԱԿԱՆ ԱՌՈՂՋՈՒԹՅՈՒՆ

	ԹԵՄԱ՝ Ժամանակի կառավարում, որոշումների կայացում 

	Նպատակը

	1. Ձևավորել ժամանակի արդյունավետ կառավարման հմտություններ: Ներկայացնել ժամանակի արդյունավետ կառավարման հիմնական խոչընդոտները: Դիտարկել տարբեր իրավիճակներում որոշումների կայացման գործընթացը:

	Թեմայի վերջնարդյունքները

	Պարտադիր վերջնարդյունքներ
1. Կարևորել, դիտարկել և կիրառել ժամանակի ինքնուրույն կառավարման մոտեցումներ: (26, 31, 32, 51)
2. Քննել, հստակեցնել տարբեր իրավիճակներում որոշումների կայացումը: (31, 32, 51)

	Բովանդակություն

	1. Ժամանակի կառավարումը և որոշումների կայացումը՝ որպես ինքնուրույնության և պատասխանատվության գործոն:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Դեպքերի քննարկում, խմբային աշխատանք

	Միջառարկայական կապեր

	Գրականություն
Ներառարկայական կապեր՝ Աճ, զարգացում, հիգիենա թեմաների հետ




	ՓՈԽՀԱՐԱԲԵՐՈՒԹՅՈՒՆՆԵՐ, ՍԵՌԱՅԻՆ ԽՆԴԻՐՆԵՐ

	ԹԵՄԱ՝ Մարդու իրավունքներ, խոցելի խմբեր եվ օգնության հնարավորություն 

	Նպատակը

	1. Օգնել գիտակցել համամարդկային արժեքները ճանաչելու և հարգելու կարևորությունը։ Վերլուծել խտրականության բացասական կողմերը, զարգացնել ապրումակցում խտրական վերաբերմունքի ենթարկված և աջակցության կարիքը ունեցող մարդկանց հանդեպ։
2. Նպաստել խոցելի խմբերի, նրանց խոցելիության պատճառների ընկալմանը, տեղեկացնել հավասար իրավունքների մասին անկախ առողջական խնդիրներից, իրազեկել ինչպես դրսևորել պատրաստակամություն ճնշման ենթարկվածին պաշտպանելու և շրջապատում կատարվող նման երևույթներին ընդդիմանալու: Իրազեկել աջակցություն տրամադրելու ձևերի և վստահելի մեծահասակ ունենալու անհրաժեշտության մասին։

	Թեմայի վերջնարդյունքները

	Պարտադիր վերջնարդյունքներ
1. Հստակեցնել անհատական, խմբային և համամարդկային արժեքների մասին ունեցած պատկերացումները: (40, 41, 42, 44)
2. Оրինակներ բերել տարբեր` սոցիալական, սեռային, ֆիզիկական և այլ հիմքերով պիտակավորման, կանխակալ վերաբերմունքի և խտրականության բացասական կողմերի մասին: (40, 41, 42, 44)
3. Թվարկել և տարբերակել հասարակության մեջ տարբեր խմբերի, որոնց իրավունքներն առավել հաճախ են ոտնահարվում: (37, 38, 39, 40, 41, 42, 44)
4. Մեկնաբանել, թե ինչու են այդ խմբերը՝ փախստականները, տեղահանվածները, երեխաները, ազգային փոքրամասնությունները, հաշմանդամություն և զարգացման առանձնահատկություններ ունեցող մարդիկ առավել անպաշտպան և խոցելի: (37, 38, 39, 40, 41, 42, 44)
5. Բերել հաջողության հասած մարդկանց օրինակներ, որոնք պատկանում են խոցելի խմբերին: (37, 38, 39, 40, 41, 42, 44)
6. Կարևորել խտրականության ենթարկված մարդկանց պաշտպանելու անհրաժեշտությունը և նկարագրել՝ ինչպես կարելի է աջակցություն ցուցաբերել նրանց: (22, 37, 38, 39, 40, 41, 42, 44)
7. Կարևորել վստահելի մեծահասակ ունենալու անհրաժեշտությունը, ում հետ կարող են քննարկել նման իրավիճակները և օգնություն խնդրել: (37)
Լրացուցիչ վերջնարդյունքներ
1. Ներկայացնել, կարծիք հայտնել և հիմնավորել նման գործելակերպի վնասարարությունը հասարակության համար:
2. Հիմնավորել վստահելի մեծահասակ ունենալու կարևորությունը, ում հետ կարող են քննարկել նման իրավիճակները և օգնություն խնդրել:

	Բովանդակություն

	1. Անհատական, խմբային և համամարդկային արժեքներ:
2. Տարբեր տեսակի խտրականության ճանաչում, անհավասար հնարավորություններ, օրինակներ՝ տարբեր ոլորտներից։
3. Խոցելի խմբերը` հաշմանդամություն և զարգացման առանձահատկություններ ունեցող մարդիկ, ազգային փոքրամասնություններ, փախստականներ և այլն, նրանց իրավունքները։
4. Վստահելի մեծահասակ, օգնության հնարավորություն և օգնության դիմելու կարևորություն:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Քննարկումներ, խաղեր, խմբային և զույգերով աշխատանքներ, դեբատներ, տեսանյութերի դիտում, քննարկում, հարցախույզ 

	Միջառարկայական կապեր

	Ես և իմ հայրենիքը 
Ներառարկայական կապեր՝ Հոգեկան, հուզական և սոցիալական առողջություն թեմաների հետ։



	ՎՆԱՍԱԿԱՐ ՍՈՎՈՐՈՒԹՅՈՒՆՆԵՐ, ՌԻՍԿԱՅԻՆ ՎԱՐՔԱԳԻԾ 

	ԹԵՄԱ՝ Վարակիչ և ոչ վարակիչ հիվանդությունների կանխարգելում, պատվաստումներ 

	Նպատակը

	1. Օգնել գիտակցելու, որ ապրելակերպը առողջության հիմնական գործոններից մեկն է, հիվանդությունների մեծ մասը կարելի է կանխել պատասխանատու վարքագիծ դրսևորելով: 
2. Ներկայացնել ոչ վարակիչ հիվանդությունների՝ սիրտանոթային, քաղցկեղային հիվանդությունների, շաքարային դիաբետի, թոքերի քրոնիկ հիվանդությունների կանխարգելման միջոցները: 
3. Օգնել ընկալելու պատվաստումների դերը վարակիչ հիվանդությունների կանխարգելման գործում:

	Թեմայի վերջնարդյունքները

	Պարտադիր վերջնարդյունքներ
1. Հիմնավորել, որ մարդու վարքագիծը, այդ թվում՝ անառողջ սնուցումը, ցածր ֆիզիկական ակտիվությունը, ծխախոտային և նիկոտինային պարունակող արտադրանքի և ալկոհոլի օգտագործումը ազդում են առողջական վիճակի վրա: (33,47)
2. Թվարկել քրոնիկ ոչ վարակիչ հիվանդությունները, որոնք մեծապես կախված են մարդու կենսակերպով և մեկնաբանել, թե ինչպես կարելի է դրանք կանխարգելել: (33,47)
3. Հիմնավորել պատվաստումների անհրաժեշտությունը հիվանդությունների կանխարգելման գործում, թվարկել՝ որ հիվանդություններն են կանխարգելվում պատվաստումների շնորհիվ՝ գրիպ, հեպատիտ, պոլիոմիելիտ, դիֆթերիա, ՔՈՎԻԴ-19 և այլն։ (33,47)

	Բովանդակություն

	1. Վարքագիծ, պատասխանատու վարքագիծ, հիվանդությունների առաջացում:
2. Ոչ վարակիչ հիվանդությունների կանխարգելում:
3. Պատվաստումների անհրաժեշտություն, տարածված հիվանդությունների կանխարգելում:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, տեսանյութերի դիտում, քննարկում 

	Միջառարկայական կապեր

	Կենսաբանություն, հասարակագիտություն, գրականություն



	ՍԵՌԱԿԱՆ ԵՎ ՎԵՐԱՐՏԱԴՐՈՂԱԿԱՆ ԱՌՈՂՋՈՒԹՅՈՒՆ

	ԹԵՄԱ՝ Դեռահասային տարիքի փոփոխությունները 

	Նպատակը

	1. Օգնել գիտակցելու, որ դեռահասության շրջանում սեռական հասունացման հետ կապված ֆիզիկական և հոգեբանական փոփոխությունները կարող են յուրովի ընթանալ: 
2. Նպաստել հիգիենայի հիմնական կանոնների պահպանմանը:

	Թեմայի վերջնարդյունքները

	Պարտադիր վերջնարդյունք
1. Նկարագրել դեռահասության շրջանում տեղի ունեցող ֆիզիկական և հոգեբանական փոփոխությունները` ըստ փուլերի, մեկնաբանել աղջիկների և տղաների սեռահասունացման գործընթացի անհատականությունը: (48)
2. Պահպանել հիգիենայի կանոնները, ընտրել հիգիենիկ միջոցներ և օգտվել դրանցից: (49)
Լրացուցիչ վերջնարդյունք
1. Նշել՝ ում պետք է դիմել գրագետ և վստահելի տեղեկատվություն ստանալու համար (բուժծառայություն, բուժաշխատող): (37)	




	Բովանդակություն

	1. Սեռահասունացում, ֆիզիկական, հոգեբանական փոփոխություններ:
2. Տղաների և աղջիկների հիգիենան հասունացման շրջանում:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, տեսանյութերի դիտում, քննարկում, ինտերակտիվ խաղեր, վստահելի աղբյուրներից, կայքերից տեղեկատվության հայթայթում
Դիտարկում`
Հնաարավոր է, որ լինեն անձնական հիգիենայի, հասունացման փոփոխությունների վերաբերյալ հարցեր, որոնց պատասխանելու համար կարիք կլինի անհատական խորհրդատվության կամ բուժաշխատողի ներգրավման. օրինակ՝ աղջիկների հետ՝ դաշտանի, դրա հետ կապված վախերի, զգացողությունների, տղաների հետ՝ հասունացման առանձնահատկությունների վերաբերյալ: 

	Միջառարկայական կապեր

	1. Բնագիտություն, գրականություն
2. Ներդասընթացային կապեր՝ Հոգեկան, հուզական և սոցիալական առողջություն թեմաների հետ:






7-ՐԴ ԴԱՍԱՐԱՆ

	ՍՆՈՒՑՈՒՄ ԵՎ ՖԻԶԻԿԱԿԱՆ ԱԿՏԻՎՈՒԹՅՈՒՆ 

	ԹԵՄԱ՝ Սննդի գովազդ և անվտանգություն 

	Նպատակը

	1. Դրական ազդեցություն ունենալ աշակերտների սնվելու սովորությունների, սննդի ընտրության և առողջության վրա, ինչը, իր հերթին, դրականորեն է ազդում նրանց հաճախելիության և առաջադիմության վրա: 
2. Հարստացնել աշակերտների գիտելիքները սննդի ընտրության վրա ազդող գործոնների մասին: 
3. Ձևավորել դիմադրողականություն սննդային, առողջապահական և սոցիալական մարտահրավերների, այդ թվում՝ գովազդի նկատմամբ: 
4. Ձեռք բերել սննդի հիգիենայի և սննդային թունավորումների կանխարգելման հմտություններ:

	Թեմայի վերջնարդյունքները

	Պարտադիր վերջնարդյունքներ
1. Դիտարկել և տարբերակել սննդի ընտրության վրա ազդող գործոնները, բացատրել, որ սննդի գովազդը վաճառքի եղանակ է և ազդում է մարդկանց՝ սննդի ընտրության վրա։ (48, 49)
2. Դիտարկել, ուսումնասիրել փողոցում վաճառվող սննդամթերքի հիգիենայի խնդիրները, հնարավոր վտանգները և կանխարգելման եղանակները: (48, 49)
3. Ճանաչել աﬔնատարածված սննդային թունավորումները, դրանց ախտանշանները և կանխարգելումը: (48, 49)
4. Կիրառել սննդի հիգիենայի սկզբունքները: (48, 49)
 Լրացուցիչ վերջնարդյունքներ
1. Դիմակայել հասակակիցների, լրատվաﬕջոցների և այլ խմբերի ու հաստատությունների ճնշուﬓերին: 

	Բովանդակություն

	1. Սննդի ընտրության վրա ազդող գործոնները:
2. Սննդի գովազդը:
3. Փողոցներում վաճառվող սննդամթերքի խնդիրները:
4. Սննդի հիգիենայի սկզբունքները:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	1. Անհատական և խմբային աշխատանք, ինտերակտիվ խաղ, տեսանյութերի դիտում, ներկա սննդային գովազդների վերլուծություն, աշխատանքային թերթիկների լրացում, քննարկում, խոհարարություն:

	Միջառարկայական կապեր

	Ֆիզիկական կուլտուրա, հասարակագիտություն, բնագիտություն:



	ՀՈԳԵԿԱՆ, ՀՈՒԶԱԿԱՆ ԵՎ ՍՈՑԻԱԼԱԿԱՆ ԱՌՈՂՋՈՒԹՅՈՒՆ

	ԹԵՄԱ՝ Մարմնի պատկեր, ինքնագնահատական և ինքնավերաբերմունք 

	Նպատակը

	1. Բացատրել «մարմնի պատկեր» հասկացությունը և դրա վրա ազդող գործոնները: Արժևորել ինքնագնահատականը և դրական ինքնավերաբերմունքը, վեր հանել դրական ինքնագնահատականի ձևավորման համար անհրաժեշտ ներքին ռեսուրսները: Օգնել ընկալել անձի արժեքը՝ ներքին և արտաքին առանձնահատկությունների ամբողջականության մեջ: 

	Թեմայի վերջնարդյունքները

	1. Ընկալել, որ հասունացման շրջանում ֆիզիկական փոփոխություններն անխուսափելի են և խիստ անհատական: (48, 49) 
2. Մեկնաբանել գեղեցկության չափանիշները մեդիայում: (13, 30)
3.  Վերլուծել սեփական դրական որակները, հաջողությունները և ուժեղ կողմերը: (27, 33) 
4. Մեկնաբանել դրական ինքնավերաբերմունքի և սեփական արտաքինի ընդունման կարևորությունը: (27, 33) 

	Բովանդակություն

	1. Դեռահասության շրջանում մարմնի պատկերի ընկալման վրա ազդող գործոնները` ԶԼՄ-ներ, անիրատեսական գեղեցկության չափանիշներ: 
2. Մարմնի դրական ընկալման հոգեբանական ռեսուրսներ:
3. Անձն իր ամբողջականության մեջ: 

	Առաջարկվող գործունեության ձևերը և
թեմայի բնույթից բխող շեշտադրման ենթակա սկզբունքներ

	Դեպքերի քննարկում, խմբային աշխատանք, վարժություն

	Միջառարկայական կապեր

	Հասարակագիտություն, գրականություն






	ՎՆԱՍԱԿԱՐ ՍՈՎՈՐՈՒԹՅՈՒՆՆԵՐ, ՌԻՍԿԱՅԻՆ ՎԱՐՔԱԳԻԾ 

	ԹԵՄԱ՝ Ռիսկային վարքագծի պատճառները, հետևանքները 

	Նպատակը

	1. Ծանոթացնել ռիսկային վարքագծի, դրա դրդապատճառների հետ։
2. Նկարագրել ծխախոտի, ծխախոտային արտադրանքի, նարգիլեի, նիկոտին պարունակող այլ արտադրատեսակների (վեյփեր, սնուս և այլ) կարճաժամկետ և երկարաժամկետ ազդեցությունը։
3. Տեղեկացնել կախվածության նշանների, վտանգների և հետևանքների մասին։
4. Օգնել գիտակցելու և նվազեցնելու ուրիշների ազդեցությունը իրենց որոշումների վրա:
5. Ներկայացնել և դիտարկել տարբեր հնարավոր վտանգավոր իրավիճակներ, օգնել մշակելու դրանցից խուսափելու միջոցներ և անվտանգության կանոններ:

	Թեմայի վերջնարդյունքները

	Պարտադիր վերջնարդյունք
1. Ներկայացնել՝ ինչու են դեռահասները հակված ռիսկային վարքագիծ դրսևորելու: (37)
2. Տարբերել անվտանգ և ռիսկային վարքագծերը: (43)
3. Նկարագրել ծխախոտի, ծխախոտային արտադրանքի, նարգիլեի, նիկոտին պարունակող այլ արտադրատեսակների (վեյփեր, սնյուս և այլ) կարճաժամկետ և երկարաժամկետ հետևանքները, թվարկել կախվածության նշանները, վտանգները և հետևանքները: (43,49)
4. Ճանաչել հնարավոր լ վտանգավոր և անվտանգ գործողությունները` էլեկտրոնային միջոցների օգտագործման, ազարտային խաղերի և ռիսկային հարաբերությունների դեպքում: (43,49)
5. Մեկնաբանել, թե ինպես շրջապատը և մեդիան կարող են ազդել սեփական առողջությանը վերաբերող որոշումների կայացման վրա, (օրինակ` մեքենա վարելը, ազարտային խաղերը), Ցուցադրել վտանգավոր իրավիճակներից խուսափելու և հասակակիցների ճնշմանը դիմակայելու կարողություն: (27,37,49)
6. Թվարկել հիմնական անվտանգության կանոնները և նշել՝ ում դիմել օգնության համար: (27,37,49)
Լրացուցիչ վերջնարդյունք
1. Բացատրել, թե ինչպես են վնասակար սովորությունները ազդում առողջական և հոգեկան վիճակի վրա, թվարկել կախվածության նշանները, վտանգները և հետևանքները: 
2. Տարբերակել կողմնակի դրական և բացասական ազդեցությունը, ինչպես նաև գովազդների, ֆիլմերի ազդեցությունը առողջությանը վերաբերող որոշումների կայացման վրա: 




	Բովանդակություն

	1. Անվտանգ և ռիսկային վարքագիծ, պատճառը, հետևանքները:
2. Շրջապատի ազդեցությունը, որոշումների ընդունումը, ճնշումը:
3. Ծխախոտի, ծխախոտային արտադրատեսակների, նարգիլեի, նիկոտին պարունակող այլ արտադրանքի (վեյփեր, սնուս և այլ), էլեկտրոնային սիգարետների, կարճաժամկետ և երկարաժամկետ հետևանքները, կախվածության նշանները:
4. Վտանգավոր իրավիճակներ, անվտանգության կանոններ:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, տեսանյութերի դիտում, քննարկում, ինտերակտիվ խաղ

	Միջառարկայական կապեր

	Հասարակագիտություն, գրականություն
Ներդասընթացային կապեր՝ Փոխհարաբերություններ, սեռային խնդիրներ թեմաների հետ



	ԲՌՆՈՒԹՅՈՒՆ, ՀԱԼԱԾԱՆՔ, ՇԱՀԱԳՈՐԾՈՒՄ

	ԹԵՄԱ՝ Բռնության տեսակները և թյուրընկալումները 

	Նպատակը

	1. Օգնել հասկանալու բռնության տեսակները, դրանց փոխկապվածությունը, բուլինգը, կիբերբուլինգը և տրոլինգը, դրանց բացասական ազդեցությունը, անթույլատրելիությունը, հնարավոր հետևանքները։ 
2. Իրազեկել բռնության անթույլատրելիության, քրեական պատասխանատվության, բռնությունից պաշտպանվելու հնարավորության, օգնության մասին։

	Թեմայի վերջնարդյունքները

	Պարտադիր վերջնարդյունքներ
1. Տարբերել բռնության և ոտնձգության տեսակները՝ ֆիզիկական, հոգեբանական, տնտեսական, անտեսում, վերահսկում։ (35, 36, 37, 38, 39, 40, 41, 49)
2. Գիտակցել և մեկնաբանել բռնության՝ անթույլատրելի և դատապարտելի լինելը:(35, 36, 37, 38, 39, 40, 41, 49)
3. Ներկայացնել՝ անհրաժեշտության դեպքում որ աջակցող մարմիններին և ինչպես կարելի է դիմել: (37)
4. Ներկայացնել՝ ինչպես վարվել բռնության ականատես լինելու դեպքում: (35, 36, 37, 38, 39, 40, 41, 49)
5. Տարբերակել և նկարագրել բուլինգը, կիբերբուլինգը և տրոլինգը: (13, 37)
6. Ներկայացնել բռնության և բուլինգի բացասական ազդեցությունը, հնարավոր հետևանքները և կանխարգելման ձևերը: (13, 37)

	Բովանդակություն

	1. Բռնության և ոտնձգության տարբեր տեսակները՝ ֆիզիկական, հոգեբանական, տնտեսական, վերահսկում, անտեսում, բուլինգ, կիբերբուլինգ։
2. Բռնության և բուլինգի բացասական ազդեցությունը և վնասակարությունը։
3. Բռնության անթույլատրելիությունը, կանխարգելման ձևերը և օգնության հնարավորությունը։

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Քննարկում, քարտային խաղեր, խմբային և զույգերով աշխատանք, բանավեճեր, տեսանյութերի դիտում, հարցախույզ
Դիտարկում
Ողջունելի են բռնությունը կանխարգելելու վերաբերյալ տեսանյութերի դիտումը և քննարկումը։ Հնարավորության դեպքում հյուր֊մասնագետի ներկայություն՝ բռնությունը ճանաչելու և կանխարգելելու շուրջ քննարկման դասին։
Պետք է ուշադիր լինել, որպեսզի քննարկման ժամանակ կանանց և տղամարդկանց մասին կարծրատիպերը և բռնության ենթարկվածին մեղադրելու և առիթներ փնտրելու թյուրընկալումները չվերարտադրվեն։ 

	Միջառարկայական կապեր

	Հասարակագիտություն, գրականություն



	ՍԵՌԱԿԱՆ ԵՎ ՎԵՐԱՐՏԱԴՐՈՂԱԿԱՆ ԱՌՈՂՋՈՒԹՅՈՒՆ

	ԹԵՄԱ՝ Սեռահասունացում, հոգեբանական փոփոխություններ 

	Նպատակը

	1. Օգնել գիտակցելու, որ դեռահասային տարիքի հոգեբանական փոփոխությունները հեշտ չեն անցնում, և դրանով էլ պայմանավորված են այդ շրջանի մի շարք դժվարությունները:
2. Բացատրել մարմնի սխալ ընկալման հետևանքները։
3. Ներկայացնել «մարմնի սահմաններ» հասկացությունը:




	Թեմայի վերջնարդյունքները

	Պարտադիր վերջնարդյունքներ
1. Նկարագրել հոգեբանական փոփոխությունների հնարավոր բարդությունները: (48)
2. Բացատրել, որ մարմնի սխալ ընկալումը նպաստում է անորեքսայի և բուլիմիայի զարգացմանը: (47, 48)
4. Բացատրել դեռահասային տարիքում տեղի ունեցող ֆիզիոլոգիական փոփոխությունները (տղաների շրջանում): (48) 
5. Մեկնաբանել, բացատրել մարմնի սահմանների, անձնական տարածքի, հպումների թույլատրելի և անթույլատրելի սահմանը, ինչպես վարվել, ում դիմել: (47,48,) 
6. Տեղեկացված լինել՝ ինչ աղբյուրներից գտնել վստահելի տեղեկատվություն սեռահասունացման վերաբերյալ: (30)

	Բովանդակություն

	1. Սեռահասունացում, հոգեբանական փոփոխություններ
2. Մարմնի սահմանները, մարմնի ընկալումը։
3. Տեղեկատվական աղբյուրներ:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, տեսանյութերի դիտում, ինտերակտիվ խաղեր, վստահելի աղբյուրներից, կայքերից տեղեկատվության հայթայթում:
Դիտարկում`
Անձնական հիգիենայի հետ կապված նուրբ թեմաները կրթության առանձնահատուկ պայմանների կարիք ունեցող դեռահասներին ուսուցիչներին առաջարկվում է քննարկել առանձին աղջիկների և տղաների հետ, բուժաշխատողի ներգրավմամբ: 

	Միջառարկայական կապեր

	1. Կենսաբանություն, գրականություն, հասարակագիտություն
2. Ներդասընթացային կապեր՝ Հոգեկան, հուզական և սոցիալական առողջություն թեմաների հետ





8-ՐԴ ԴԱՍԱՐԱՆ

	ՍՆՈՒՑՈՒՄ ԵՎ ՖԻԶԻԿԱԿԱՆ ԱԿՏԻՎՈՒԹՅՈՒՆ

	ԹԵՄԱ՝ Ամենօրյա առողջ սննդակարգ

	Նպատակը

	1. Ձևավորել սեփական սննդակարգը վերլուծելու կարողություն՝ տարբերակելով առողջ և անառողջ սնունդը, ընտրությունները և դրդապատճառները: Սովորեցնել սննդակարգը սպիտակուցով, կալցիումով, երկաթով, բջջանյութով ավելի հարուստ դարձնելու հնարքներ: Օգնել կատարել առողջ, պլանավորված սննդի ընտրություն։ 

	Թեմայի վերջնարդյունքները

	Պարտադիր վերջնարդյունքներ
1. Վերլուծել սեփական սննդակարգը՝ տարբերակելով առողջ և անառողջ սովորությունները: (33, 37, 48) Գնահատել, թե ինչ փոփոխություններ են պետք սեփական սննդակարգը ավելի առողջ դարձնելու համար: (33, 37, 48)
2. Բացատրել, թե ինչպես կարելի է ամենօրյա սննդակարգում ներառել սննդամթերք, որն ավելի առողջ է և հարուստ է սպիտակուցով, կալցիումով, երկաթով և բջջանյութով: (46, 47, 49)
3. Ցուցադրել առողջ սննդի պլանավորման, գնման, պատրաստման հմտություններ։ (46, 47, 49)
4. Պահպանել անվտանգության կանոնները սննդի պատրաստման ժամանակ: (46, 47, 49, 50)
Լրացուցիչ վերջնարդյունքներ
1. Մեկնաբանել սեփական սննդային ընտրությունները և դրդապատճառները:

	Բովանդակություն

	1. Առողջ սննդակարգի ընտրություն:
2. Առողջ և անառողջ սովորույթներ:
3. Անվտանգության կանոնների պահպանում:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, գործնական աշխատանք՝ սննդակարգում սպիտակուցով, կալցիումով, երկաթով, բջջանյութով ընտրությամբ, վստահելի աղբյուրներից, կայքերից տեղեկատվության հայթայթում




	Միջառարկայական կապեր

	Կենսաբանություն, Հասարակագիտություն, Ֆիզիկական կուլտուրա



	ՀՈԳԵԿԱՆ, ՀՈՒԶԱԿԱՆ ԵՎ ՍՈՑԻԱԼԱԿԱՆ ԱՌՈՂՋՈՒԹՅՈՒՆ

	ԹԵՄԱ՝ Հույզեր, սթրես 

	Նպատակը

	1. Օգնել հասկանալու և արտահայտելու սեփական հույզերը: 
2. Քննարկել սթրեսը և սթրեսորները առօրյայում, ձևավորել սթրեսի հաղթահարման մարտավարություններ: 
3. Դիտարկել ընկերական ջերմ հարաբերությունները որպես հուզական աջակցության կարևոր գործոն: 

	Թեմայի վերջնարդյունքները

	Պարտադիր վերջնարդյունքներ
1. Հասկանալ, նկարագրել և արտահայտել սեփական հույզերը և զգացմունքները տարբեր իրավիճակների և գործողությունների վերաբերյալ: (33, 34, 35, 36, 37)
2. Բնութագրել ընկերությունը և կապվածությունը որպես փոխադարձ վստահության և աջակցության աղբյուր: (22, 25, 26, 31, 34)
3. Ճանաչել սթրեսը և դրա ազդեցությունը և հաղթահարման մեխանիզմները: (33, 34, 35, 36, 37)

	Բովանդակություն

	1. Հույզեր, զգացմունքներ: Սեփական հակասական հույզերը հասկանալու, դրանք արտահայտելու ունակություն: 
2. Ընկերություն և մտերմություն փոխադարձ հարգանք, վստահություն և աջակցություն: 
3. Սթրես, սթրեսի կառավարում և դրա հաղթահարմանն ուղղված մարտավարությունները: 

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Դեպքերի քննարկում, խմբային աշխատանք

	Միջառարկայական կապեր

	Հասարակագիտություն, գրականություն






	ՓՈԽՀԱՐԱԲԵՐՈՒԹՅՈՒՆՆԵՐ, ՍԵՌԱՅԻՆ ԽՆԴԻՐՆԵՐ

	ԹԵՄԱ՝ Առողջ փոխհարաբերություններ և հավասար հնարավորություններ 

	Նպատակը

	1. Օգնել գիտակցել փոխվստահության, ապրումակցման վրա հիմնված ընկերության կարևորությունը և դրական կողմերը։ 
2. Բացատրել ընկերների բացասական ազդեցությանը հակազդելու հնարավոր ձևերի և «ոչ» ասելու կարևորության մասին։ 
3. Իրազեկել ընտանիքում առողջ և անառողջ հարաբերությունների մասին և կարևորել ներդաշնակ՝ «առողջ» ընտանիքի ձևավորման նշանակությունը հասարակության բարեկեցության համար: 
4. Ծանոթացնել սոցիալական նորմերին, դրանց շուրջ ստեղծված թյուրընկալումներին և նորմերի բացասական ազդեցությանը մարդկանց հավասար հնարավորությունների ձևավորման վրա։ 
5. Տեղեկացնել, որ նորմերը ստեղծվում են հասարակությունների կողմից և փոփոխելի են։

	Թեմայի վերջնարդյունքները

	Պարտադիր վերջնարդյունքներ
1. Վերլուծել հասակակիցների դրական և բացասական ազդեցությունն, բերել օրինակներ: (33, 34, 35, 36, 37)
2. Հիմնավորել մերժելու, չենթարկվելու և «ոչ» ասելու կարևորությունը, երբ փորձում են ճնշել, ստիպել անելու մի բան, որը չեն ուզում: (33, 34, 35, 36, 37)
3. Թվարկել սոցիալական որոշ նորմերի բացասական ազդեցությունը մարդկանց հավասար հնարավորությունների վրա և այդ նորմերի փոփոխման հնարավորությունը: (33, 34, 35, 36, 37, 40, 41, 42)
4. Նկարագրել առողջ և անառողջ հարաբերությունները տարբեր ընտանիքների օրինակով: (33, 34, 35, 36, 37, 40, 41, 42)
Լրացուցիչ վերջնարդյունքներ
1. Մեկնաբանել առողջ և ներդաշնակ ընտանիքի նշանակությունն ու արժեքը հասարակության և երկրի զարգացման գործում:

	Բովանդակություն

	1. Ընկերական հարաբերությունները և «ոչ» ասելու կարևորությունը։
2. Սոցիալական նորմեր և հավասար հնարավորությունների սահմանափակումներ։
3. Հասարակության դերը նորմերի ստեղծման գործում և նորմերի փոփոխելիությունը:
4. Առողջ և անառողջ հարաբերություններն ընտանիքում:
5. Ներդաշնակ ընտանիք և բարեկեցիկ երկիր։

	
Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Քննարկում, խմբային և զույգերով աշխատանք, դեբատներ, տեսանյութերի դիտում և քննարկում, խաղեր, հարցախույզ:
Դիտարկում`
Դասերը ցանկալի է, որ անցկացվեն օրինակների քննարկումով՝ ընդգծելով համերաշխ և ներդաշնակ ընտանիք ունենալու կարևորությունը, ընտանիքի անդամների, ընտանիքի բարօրության և ավելի ներդաշնակ հասարակության համար։ Օրինակներ բերել աշխատող և հոգատար հոր՝ կնոջը և երեխաներին (առկայության դեպքում) նվիրված, տնային գործերը կիսող, նմանապես նաև հոգ տանող և գործունյա մոր դերակատարմամբ։ 

	Միջառարկայական կապեր

	1. Հասարակագիտություն, պատմություն 
2. Ներդասընթացային կապեր՝ Հոգեկան, հուզական և սոցիալական առողջություն թեմաների հետ



	ՎՆԱՍԱԿԱՐ ՍՈՎՈՐՈՒԹՅՈՒՆՆԵՐ, ՌԻՍԿԱՅԻՆ ՎԱՐՔԱԳԻԾ

	ԹԵՄԱ՝ Հոգեմետ նյութեր, ազդեցությունը, հետևանքները 

	Նպատակը

	1. Սովորողներին ներկայացնել նիկոտինի, ալկոհոլի, թմրամիջոցների ազդեցությունն օրգանիզմի վրա։ 
2. Օգնել գիտակցելու, թե ինչպիսի հետևանքներ և կախվածություններ են առաջացնում հոգեմետ նյութերը: 
3. Նպաստել կախվածությունները հաղթահարելու հմտությունների ձևավորմանը, խրախուսել օգնության դիմել:

	Թեմայի վերջնարդյունքները

	Պարտադիր վերջնարդյունքներ
1. Բացատրել, թե ինչպես են հոգեմետ նյութերը ազդում ֆիզիկական և հոգեկան առողջության վրա, քննարկել հոգեմետ նյութերի ազդեցության հետևանքները: (49) 
2. Մեկնաբանել՝ ինչ է կախվածությունը և կախվածության ինչպիսի տեսակներ կան: (49)
3. Բացատրել՝ ինչպես խուսափել հոգեմետ նյութերից և այլ կախվածություններից, ում դիմել օգնության:(49, 43,37)

	Բովանդակություն

	1. Հոգեմետ նյութերի տեսակները, ազդեցությունը առողջական և հոգեկան վիճակի վրա, հետևանքները:
2. Կախվածություն, կախվածության տեսակները: 
3. Ինչպես խուսափել հոգեմետ նյութերից և ում դիմել օգնության համար:




	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, տեսանյութերի դիտում, քննարկում, ինտերակտիվ խաղ

	Միջառարկայական կապեր

	1. Կենսաբանություն, հասարակագիտություն, գրականություն
2. Ներդասընթացային կապեր՝ Հոգեկան, հուզական և սոցիալական առողջություն թեմաների հետ, 5-րդ դասարանում, նույն թեմաների հետ՝ 6-րդ և 7-րդ դասարաններում



	ՍԵՌԱԿԱՆ ԵՎ ՎԵՐԱՐՏԱԴՐՈՂԱԿԱՆ ԱՌՈՂՋՈՒԹՅՈՒՆ

	ԹԵՄԱ՝ ՄԻԱՎ/ՁԻԱՀ-ի կանխարգելումը 

	Նպատակը

	1. Բացատրել, ինչ է ՄԻԱՎ/ՁԻԱՀ-ը, վիճակագրությունը Հայաստանում և աշխարհում, օգնել տարբերելու փոխանցման ուղիները և նկարագրել թյուրընկալումները կապված ՄԻԱՎ-ի փոխանցման ուղիների հետ:

	Թեմայի վերջնարդյունքները

	Պարտադիր վերջնարդյունքներ
1. Ներկայացնել` ինչ է ՄԻԱՎ/ՁԻԱՀ-ը, բացատրել պատուհանի շրջանը: (42) 
2. Նկարագրել ՄԻԱՎ/ՁԻԱՀ-ի վիճակագրությունը Հայաստանում և աշխարհում:(42)
3. Տարբերակել ՄԻԱՎ/ՁԻԱՀ-ի փոխանցման ուղիները, հերքել ՄԻԱՎ-ի փոխանցման ուղիների վերաբերյալ սխալ տեղեկությունները:(42)

	Բովանդակություն

	1. Ինչ է ՄԻԱՎ/ՁԻԱՀ-ը, փոխանցման ուղիները:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, տեսանյութերի դիտում, քննարկում, ինտերակտիվ խաղեր, վստահելի աղբյուրներից, կայքերից տեղեկատվության հայթայթում

	Միջառարկայական կապեր

	Կենսաբանություն, հասարակագիտություն, գրականություն





9-ՐԴ ԴԱՍԱՐԱՆ

	ՍՆՈՒՑՈՒՄ ԵՎ ՖԻԶԻԿԱԿԱՆ ԱԿՏԻՎՈՒԹՅՈՒՆ

	ԹԵՄԱ՝ Սննդային ռիսկերը և հիվանդությունները
 Ավելցուկային քաշ և կառավարման ուղիները)

	Նպատակը

	1. Օգնել գնահատել սննդային ռիսկերը և բացատրել տարբեր հիվանդությունների առաջացումը սխալ սնվելու հետևանքով։ 
2. Ծանոթացնել, թե որն է մարմնի առողջ քաշը, որն է ավելցուկային քաշը, ճարպակալումը և անբավարար քաշը։ 
3. Բացատրել առաջացման պատճառները և կառավարման ձևերը: 
4. Ներկայացնել բուլիմիայի և անոռեքսիայի նշանները, ինչպես կանխարգելել, երբ պետք է դիմել բժշկի:

	Թեմայի վերջնարդյունքները

	Պարտադիր վերջնարդյունքներ
1. Ներկայացնել, որ անառողջ սնունդը, սննդային սովորությունները և ֆիզիկական ցածր ակտիվությունը կարող են բարձրացնել որոշ քրոնիկ հիվանդությունների ռիսկը: Նկարագրել, թե ինչպես նվազեցնել այդ ռիսկերը: (47, 48, 49)
2. Իմանալ, թե որն է մարմնի առողջ քաշը, որն է ավելցուկային քաշը, գիրությունը և անբավարար քաշը։ Բացատրել առաջացման պատճառները և կառավարման ձևերը: Ճանաչել բուլիմիայի և անոռեքսիայի նշանները, իմանալ դրանցից խուսափելու եղանակները: (47, 48, 49)
3. Վերլուծել, որ քաշի իջեցման շատ տարածված «դիետաները» վտանգավոր են ֆիզիկական և հոգեկան առողջության համար։ (47, 48, 49)
4. Նկարագրել, թե ինչ կարող են անել, երբ այդպիսի վիճակում իրենց ընկերը կամ բարեկամն է: (47, 48, 49)

	Բովանդակություն

	1. Սննդային ռիսկերը և հիվանդությունները։ 
2. Ավելցուկային քաշ, ճարպակալում, անբավարար քաշ։ Առաջացման պատճառները, վերահսկման մեթոդները, բուժման և կանխարգելման մեթոդները: Առողջ և անառողջ մոտեցումները և հնարավոր բարդությունները։

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, ինտերակտիվ խաղեր՝ ինչպես պետք է վերաբերվել սննդային վարքագծային շեղում ունեցող ընկերներին, հետազոտություններ, պրեզենտացիաների պատրաստում, տեղեկատվության վստահելի աղբյուրներից, կայքերից տեղեկատվության հայթայթում։

	Միջառարկայական կապեր

	1. Կենսաբանություն, հասարակագիտություն
2. Ներդասընթացային կապեր՝ Հոգեկան, հուզական և սոցիալական առողջություն և Սեռական և վերարտադրողական առողջության թեմաների հետ, 7-րդ դասարանում



	ՀՈԳԵԿԱՆ, ՀՈՒԶԱԿԱՆ և ՍՈՑԻԱԼԱԿԱՆ ԱՌՈՂՋՈՒԹՅՈՒՆ

	ԹԵՄԱ՝ Առողջ հարաբերություններ 

	Նպատակը

	1. Դիտարկել ջերմ և առողջ միջանձնային հարաբերություններ կառուցելու համար անհրաժեշտ գործոնները: 
2. Ճանաչել հոգեբանական սահմանների և դրանց պահպանման կարևորությունը: 
3. Կիրառել հաղորդակցման արդյունավետ միջոցներ վեճերի և սեփական կարծիքն արտահայտելու շրջանակներում: 

	Թեմայի վերջնարդյունքները

	Պարտադիր վերջնարդյունքներ
1. Ճանաչել իր և ուրիշների անձնական հոգեբանական սահմանները, գիտակցել՝ ինչպես կարող են խոսքերը և արարքներն անդրադառնալ մարդկանց վրա: (33, 34, 35, 36, 37, 41, 48, 49)
2. Վեճերի ժամանակ կիրառել սեփական կարծիքն արտահայտելու, բանակցելու, վեճերն արդյունավետ լուծելու ձևեր և միջոցներ: (33, 34, 35, 36, 37, 41, 48, 49)
3. Դիտարկել սերը, սիրահարվածությունը, մտերմությունը՝ որպես փոխադարձ հարգանք և պատասխանատվություն ենթադրող հասկացություններ: (33, 34, 35, 36, 37, 41, 48, 49)

	Բովանդակություն

	1. Սեփական և այլ մարդկանց հոգեբանական սահմանները, հանդուրժողականության կարևորությունը:
2. Այլ մարդկանց կարծիքը ընդունելու և սեփական կարծիքն արտահայտելու ու բանակցելու արդյունավետ միջոցներ:
3. Հարաբերություններ՝ սեր և սիրահարվածություն: 

	Առաջարկվող գործունեության ձևերըև թեմայի բնույթից բխող շեշտադրման ենթակա սկզբունքներ

	Դերային խաղեր, դեպքերի քննարկում

	Միջառարկայական կապեր

	Հասարակագիտություն, գրականություն

	ՎՆԱՍԱԿԱՐ ՍՈՎՈՐՈՒԹՅՈՒՆՆԵՐ, ՌԻՍԿԱՅԻՆ ՎԱՐՔԱԳԻԾ 

	ԹԵՄԱ՝ Դաջվածք և պիրսինգ, հեպատիտի և այլ հիվանդությունների կանխարգելում 

	Նպատակը

	1. Հիմնավորել դաջվածքի և պիրսինգի վտանգները:
2. Տեղեկություններ տրամադրել հեպատիտ Բ-ի և Ց-ի կանխարգելման, հեպատիտ Բ-ի դեմ պատվաստման մասին, մարդու պապիլոմավիրուսի (ՄՊՎ) և դրա հետևանքների, ՄՊՎ-ի դեմ պատվաստման կարևորության մասին: 

	Թեմայի վերջնարդյունքները

	Պարտադիր վերջնարդյունքներ
1. Նշել, թե ինչպես են զարգանում և փոխանցվում հեպատիտները, ինչպես կանխարգելել, այդ թվում հեպատիտ Բ-ի դեմ պատվաստման միջոցով:(43) 
2. Մեկնաբանել, թե ինչ վտանգներ են կրում անապահով վայրերում դաջվածք և պիրսինգ անելը:(37)
3. Թվարկել ՄՊՎ առաջացրած հիվանդությունները, բացատրել, որ ՄՊՎ-ը կարելի է կանխարգելել պատվաստման միջոցով:(43)

	Բովանդակություն

	1. Դաջվածք, պիրսինգ, վտանգները: 
2. Հեպատիտ Բ, Ց, ՄՊՎ: Պատվաստումներ հեպատիտ Բ-ի, ՄՊՎ-ի դեմ:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, տեսանյութերի դիտում, քննարկում, ինտերակտիվ խաղեր, իրավիճակների դիտարկում, խաղարկում

	Միջառարկայական կապեր

	Կենսաբանություն, հասարակագիտություն, գրականություն



	ԲՌՆՈՒԹՅՈՒՆ, ՀԱԼԱԾԱՆՔ, ՇԱՀԱԳՈՐԾՈՒՄ

	ԹԵՄԱ՝ Թրաֆիքինգ և սեռական բռնություն 

	Նպատակը

	1. Իրազեկել թրաֆիքինգի տեսակների, վտանգավոր իրավիճակների և թրաֆիքինգին ենթարկվող առավել խոցելի խմբերի մասին։
2.  Տեղեկացնել թրաֆիքինգից խուսափելու ձևերի և օգնության հնարավորության մասին։ 
3. Վերլուծել սեռական բռնության ձևերը, սեռային դերերի, կարծրատիպերի և սեռական բռնության միջև կապը, սեռական բռնության կանխարգելումը։ 
4. Իրազեկել բռնության պատժելիության, բռնության ենթարկվածի շուրջ թյուրընկալումների և օգնության հասնելու կարևորության մասին, տրամադրել «Թեժ գծի» հեռախոսահամարներ։ 

	Թեմայի վերջնարդյունքները

	Պարտադիր վերջնարդյունքներ
1. Նկարագրել թրաֆիքինգի՝ մարդկանց շահագործման տեսակները: (37, 38, 39, 49)
2. Ներկայացնել՝ ինչու են խոցելի խմբերն ու անչափահասներն առավել ենթակա թրաֆիքինգի, ինչպես կարելի է խուսափել նման իրավիճակներից: (37, 38, 39, 49)
3. Ներկայացնել՝ անհրաժեշտության դեպքում ում և ինչպես դիմել օգնության: (37, 38, 39, 49)
4. Նկարագրել՝ ինչ է սեռական բռնությունը և ինչպիսի դրսևորումներ կարող է ունենալ: (37, 38, 39, 49)
5. Հիմնավորել, որ բռնության երևույթը դատապարտելի է և քրեորեն պատժելի: (37, 38, 39, 49)

	Բովանդակություն

	1. Թրաֆիքինգ և նրա տեսակները:
2. Սեռական բռնության ձևերը և կանխարգելումը:
3. Բռնության ենթարկվածի վերաբերյալ թյուրընկալումներ։

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Քննարկում, խմբային և զույգերով աշխատանք, հարցախույզ, դեբատներ, տեսանյութերի դիտում և քննարկում, խաղեր: 

	Միջառարկայական կապեր

	Հասարակագիտություն, գրականություն



	ՍԵՌԱԿԱՆ ԵՎ ՎԵՐԱՐՏԱԴՐՈՂԱԿԱՆ ԱՌՈՂՋՈՒԹՅՈՒՆ

	ԹԵՄԱ՝ Վերարտադրողական առողջություն, ռիսկային սեռական վարքագիծ, ՄԻԱՎ/ՁԻԱՀ-ի կանխարգելումը 

	Նպատակը

	1. Օգնել հասկանալ կանանց և տղամարդկանց վերարտադրողական համակարգի գործառույթը, երեխա ունենալու հնարավորությունը, անպտղության պատճառները: 
2. Օգնել գիտակցել ռիսկային սեռական վարքագծի հնարավոր հետևանքները: 
3. Ներկայացնել պահպանակի օգտագործման կարևորությունը, տարածված թյուրընկալումները:
4. Տրամադրել տեղեկատվություն, որտեղ և ինչպես հետազոտվել ՄԻԱՎ-ի նկատմամբ, բուժծառայություններից օգտվելու հավասար հնարավորությունների մասին։ 
5. Ծանոթացնել ՀՀ օրենսդրության համապատասխան հոդվածներով սահմանված ՄԻԱՎ-ով ապրող մարդկանց իրավունքներին: 

	Թեմայի վերջնարդյունքները

	Պարտադիր վերջնարդյունքներ
1. Ներկայացնել կանանց և տղամարդկանց վերարտադրողական համակարգի տարիքային առաձնահատկությունները, երեխա ունենալու հնարավորությունը, անպտղության պատճառները, հաղթահարման հնարավորությունները: (42)
2. Տեղեկացված լինել սեռական հասունացման շեղումների վերաբերյալ, նշել, թե ում և երբ պետք է դիմել, մեկնաբանել առավել հաճախ հանդիպող թյուրընկալումները սեռական հասունացման վերաբերյալ։ (48)
3. Հիմնավորել կանոնավոր բժշկական զննումների (սկրինինգների) կարևորությունը։ (43)
4. Նկարագրել սեռային կարծրատիպերը կապված սեռական հարաբերությունների հետ:(42)
5. Մեկնաբանել ռիսկային սեռական վարքագծի հնարավոր հետևանքները՝ սեռավարակներ, չպլանավորված հղիությյուն, հղիության ընդհանտում: Մեկնաբանել պահպանակի օգտագործման կարևորությունը և դրա վերաբերյալ տարածված թյուրընկալումները: (42,37)
6. Կարողանալ ասել «ոչ», մեկնաբանել վաղ սեռական կյանքի հետևանքները, հիմնավորել սեռական հարաբերությունները հետաձգելու կարևորությունը, նկարագրել՝ ինչպես կարող են ալկոհոլի ընդհունումը, ընկերների ազդեցությունը, սոցիալական նորմերը ազդել սեռական վարքագծի վրա: (42,37)
7. Նկարագրել ՄԻԱՎ-ի հայտնաբերման, բուժման, կանխարգելման առանձնահատկությունները, ներկայացնել՝ որտեղ դիմել: (42)
8. Բացատրել թյուրընկալումները՝ կապված ՄԻԱՎ-ի փոխանցման ուղիների հետ։ Ներկայացնել, որ ՄԻԱՎ-ով ապրող մարդիկ ունեն բուժծառայություններից օգտվելու հավասար իրավունքներ։ (42,38) 
Լրացուցիչ վերջնարդյուքներ
1. Ծանոթացնել, ՀՀ օրենսդրության համապատասխան հոդվածներով սահմանված ՄԻԱՎ-ով ապրող մարդկանց իրավունքներին: 
2. Նկարագրել ՄԻԱՎ-ի հայտմաբերման, բուժման, կանխարգելման կանխարգելումը, որտեղ և ինչպես հետազոտվել ՄԻԱՎ-ի վերաբերյալ, հայտնաբերման ժամկետը, պատուհանի շրջանը, բուժման առանձնահատկությունները, որտեղ դիմել:

	Բովանդակություն

	1. Վերարտադրողական համակարգ, հղիություն, հղիության նշանները:
2.  Սեռական հարաբերությունների հետաձգման կարևորությունը:
3. ՄԻԱՎ-ի կանխարգելում, պահպանակի օգտագործում:
4. ՄԻԱՎ-ի նկատմամբ հետազոտություն, ՀՀ օրենսդրությունը:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, տեսանյութերի դիտում, քննարկում, ինտերակտիվ խաղեր, վստահելի աղբյուրներից, կայքերից տեղեկատվության հայթայթում

	Միջառարկայական կապեր

	Կենսաբանություն, հասարակագիտություն, գրականություն





10-ՐԴ ԴԱՍԱՐԱՆ

	ՀՈԳԵԿԱՆ, ՀՈՒԶԱԿԱՆ ԵՎ ՍՈՑԻԱԼԱԿԱՆ ԱՌՈՂՋՈՒԹՅՈՒՆ

	ԹԵՄԱ՝ Ինքնության ձևավորում, մասնագիտական ինքնություն 

	Նպատակը

	1. Դիտարկել անձի ձևավորման վրա ազդող գործոնները՝ անձնային հատկանիշները, դիրքորոշումները և առանձնահատկությունները, ինչպես նաև՝ հասարակության և տարբեր խմբերի ազդեցությունը:

	Թեմայի վերջնարդյունքները

	Պարտադիր վերջնարդյունքներ
1. Ներկայացնել հասարակության և տարբեր խմբերի ազդեցությունը ինքնության ձևավորման վրա։ 
2. Մեկնաբանել արժեքների, որոշումների և դիրքորոշումների ձևավորման գործընթացը՝ որպես ինքնության ձևավորման տարբեր հնարավոր ուղիներ: Դիտարկել և վերլուծել խնդիրների լուծման տարբերակներ, այլընտրանքներ:
3. Քննադատաբար գնահատել հասակակիցների և ռեֆերենտների ազդեցությունը. բերել օրինակներ և վերլուծել դրական և բացասական ազդեցությունն որոշումների և վարքի վրա: (13, 40, 41, 44, 45, 47, 48, 49) 
4. Վերլուծել սեփական անձնային հատկանիշները, բնավորության գծերը, հետաքրքրությունները, առանձնահատկությունները, որոնք պայմանավորում են իրենց ինքնությունը և մասնագիտական ինքնությունը: (31, 32, 33, 37)
Լրացուցիչ վերջնարդյունքներ
1. Քննել մասնագիտական կողմնորոշումը որպես հետագա մասնագիտական ընտրության հիմք:

	Բովանդակություն

	1. Ինքնության ձևավորում՝ հասակակիցների ազդեցությունը անձի ինքնության ձևավորման վրա:
2. Տարբեր սոցիալական դերերի և բախվող պահանջների դերն ինքնության ձևավորման շրջանակներում: 
3. Մասնագիտական ինքնության ձևավորման հիմքը:
4. Խնդիրների լուծում, այլընտրանքների դիտարկում:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Դերային խաղեր, դեպքերի քննարկում

	Միջառարկայական կապեր

	Հասարակագիտություն, գրականություն



	ԲՌՆՈՒԹՅՈՒՆ, ՀԱԼԱԾԱՆՔ, ՇԱՀԱԳՈՐԾՈՒՄ

	ԹԵՄԱ՝ Սեռով պայմանավորված խտրականություն, սելեկտիվ աբորտներ և բռնության տեսակներ 

	Նպատակը

	1. Օգնել վերհանելու կանանց դերի, խտրականության և սեռով պայմանավորված հղիության արհեստական ընդհատումների` սելեկտիվ աբորտների միջև կապը, տեղեկացնել օրենսդրական նորմերի և սելեկտիվ աբորտների սոցիալական և ժողովրդագրական հետևանքների մասին։ 
2. Իրազեկել բռնության դրսևորման ձևերի, բռնի հարաբերությունների և սեռային (գենդերային) դերերի և կարծրատիպերի միջև կապի, օգնության դիմելու ձևերի մասին։ 
3. Իրազեկել ընտանեկան բռնության տեսակների, ընտանեկան բռնության մասին հաղորդելու անհրաժեշտության և այն կանխելու նշանակության, օգնության հնարավորության ու «Թեժ գծերի» մասին։

	Թեմայի վերջնարդյունքները

	Պարտադիր վերջնարդյունքներ
1. Նկարագրել և վերլուծել սեռով պայմանավորված խտրականության տեսակները (թշնամական, բարյացակամ) և դրանց դրսևորման ոլորտները։ (31, 37, 38, 39, 40)
2. Բացատրել սեռով պայմանավորված խտրականության և սելեկտիվ աբորտների կապը, ներկայացնել կանխարգելման միջոցները: (31, 37, 38, 39, 40)
3. Վերլուծել սելեկտիվ աբորտների ժողովրդագրական հետևանքները: (31, 37, 38, 39, 40)
4. Ներկայացնել ընտանեկան և զուգընկերների միջև բռնության տեսակները, նկարագրել դրանց դրսևորման ձևերը, ազդեցությունը միջանձնային հարաբերությունների, ինչպես նաև ընտանիքի մյուս անդամների վրա: (31, 37, 38, 39, 40)
5. Հիմնավորել ընտանեկան բռնությունը կանխելու անհրաժեշտությունը և դրանում օրենքների, տեղական ու միջազգային կոնվենցիաների կիրառման նշանակությունը: (31, 37, 38, 39, 40)
6. Ներկայացնել՝ ընտանեկան բռնության և/կամ բռնության ականատես լինելու դեպքում ում և ինչպես դիմել օգնության: (31, 37, 38, 39, 40)
7. Թվարկել օգնության դիմելու հնարավորությունները, ձևերն ու «Թեժ գծի» հեռախոսահամարները: (31, 37, 38, 39, 40)

	Բովանդակություն

	1. Սեռով պայմանավորված խտրականություն:
2. Կանանց դերը հասարակությունում և սեռով պայմանավորված աբորտներ: 
3. Սերը, հանդուրժողականությունը, հարգանքը, փոխվստահությունը որպես բռնությունից զերծ հարաբերությունների հիմք: 
4. Ընտանեկան բռնության տեսակները:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	1. Ընտանեկան բռնությունը կանխարգելելու վերաբերյալ տեսանյութի դիտում և քննարկում։ Հնարավորության դեպքում հյուր֊մասնագետի մասնակցություն ընտանեկան բռնության տեսակները տարբերակելու և կանխարգելելու շուրջ քննարկման դասին։ Թեման առավել հաջող կընկալվի, եթե նախագծային ուսումնառության շրջանակում անցկացվի և աշակերտներին տրվի ազատություն՝ ընտրելու թեմայի շուրջ հարց, իրենց հետաքրքրության, հմտությունների և ուսուցչի հետ համաձայնեցված ձևաչափով։ 

	Միջառարկայական կապեր

	1. Հասարակագիտություն, գրականություն 
2. Ներդասընթացային կապեր «Սեռական և վերարտադրողական առողջություն», 8-րդ դասարանի «Առողջ և անառողջ հարաբերություններ» թեմաների հետ



	ՍԵՌԱԿԱՆ ԵՎ ՎԵՐԱՐՏԱԴՐՈՂԱԿԱՆ ԱՌՈՂՋՈՒԹՅՈՒՆ

	ԹԵՄԱ՝ Ծնողավարություն, ընտանիք, հակաբեղմնավորիչներ, սեռավարակներ, մարդու իրավունքներ 

	Նպատակը

	1. Օգնել գիտակցել ծնող լինելու մեծ պատասխանատվությունը, երկուսի փոխհամաձայնության կարևորությունը, նկարագրել ծնողավարության հիմնական գաղափարները: 
2. Տեղեկացնել հղիության արհեստական ընդհատման բժշկական և սոցիալական ցուցումների, հետևանքների, գործող օրենսդրության մասին:
3. Տեղեկացնել հակաբեղմնավորման հիմնական մեթոդներին` հուսալի և ոչ հուսալի, և հակաբեղմնավորիչների հետ կապված թյուրընկալումներին, Օգնել տարբերակել սեռավարակների հիմնական նշանները, փոխանցման ուղիները, չբուժելու հետևանքները, գիտակցել ՄԻԱՎ-ով վարակվելու վտանգը, տեղյակ լինել մարդու սեռական և վերատադրողական իրավունքների մասին: 

	Թեմայի վերջնարդյունքները

	Պարտադիր վերնարդյունքներ
1. Հիմնավորել միասին ապագան կառուցելու, ընտանիք կազմելու, փոխհարաբերություններում հավասար իրավունքների, հավասար պատասխանատվությունների կարևորությունը: (42)
2. Բացատրել ծնող լինելու մեծ պատասխանատվությունը, երկուսի՝ փոխհամաձայնության գալու կարևորությունը, նկարագրել ծնողավարության հիմնական գաղափարները:(42,38) 
3. Բացատրել, որ միայն զույգն է որոշում ծնող դառնալու ժամանակը, երեխաների թիվը։ (42,38)
4. Հիմնավորել յուրաքանչյուրի, այդ թվում՝ հիվանդություն և/կամ հաշմանդամություն ունեցող մարդու ընտանիք կազմելու իրավունքը: (42)
5. Ներկայացնել հղիության արհեստական ընդհատման բժշկական և սոցիալական ցուցումները, հետևանքները, մեկնաբանել գործող օրենսդրությունը: (42)
6. Վերլուծել ընտանիքի պլանավորման ժամանակակից մեթոդները, հակաբեղմնավորիչների հիմնական մեթոդները` հուսալի և ոչ հուսալի, հակաբեղմնավորիչների շուրջ թյուրընկալումները, բժշկին դիմելու կարևորությունը ընտանիքի պլանավորման հարցում:(42)
7. Բացատրել շտապ բեղմնականխիչ մեթոդների կարևորությունը, բեղմնականխիչ մեթոդներից օգտվելու անհրաժեշտությունը: (42)
8. Ներկայացնել սեռավարակների հիմնական նշանները, փոխանցման ուղիները, չբուժելու հետևանքները, սեռավարակների կանխարգելման մեթոդները։ (42) 
9. Վերլուծել ՄԻԱՎ-ի նկատմամբ առավել խոցելի խմբերը, ՄԻԱՎ/ՁԻԱՀ-ը և մարդու իրավունքները: (42,38)
10. Նկարագրել ներարկային թմրամիջոցների ազդեցությունը, ՄԻԱՎ-ով վաիակվելու ռիսկերը: (42,43)
Լրացուցիչ վերջնարդյունքներ
1. Տեղյակ լինել մարդու սեռական և վերարտադրողական իրավունքների մասին: (38) 

	Բովանդակություն

	1. Ծնողավարություն: Ընտանիք: 
2. Հակաբեղմնավորիչ միջոցներ:
3. Սեռավարակներ:
4. Մարդու սեռական և վերարտադրողական իրավունքներ:

	Առաջարկվող գործունեության ձևերը և թեմայի բնույթից բխող շեշտադրման ենթակա սկզբունքներ

	Վարժություններ, տեսանյութերի դիտում, քննարկումներ, ինտերակտիվ խաղեր

	Միջառարկայական կապեր

	1. Կենսաբանություն, հասարակագիտություն, գրականություն 
2. Ներդասընթացային կապեր՝ Բռնություն, հալածանք, շահագործում թեմաների հետ






11-ՐԴ ԴԱՍԱՐԱՆ
ՆԱԽԱԳԾԵՐԻ ՀԱՄԱՐ ԱՌԱՋԱՐԿՎՈՂ ԹԵՄԱՆԵՐ

	Հիմնական գաղափարները
	Նախագծերի թեմաներ 

	1. Սնուցում և ֆիզիկական ակտիվություն

	Թեմա 1 - Առողջ և անառողջ սննդի գովազդի տարածվածությունը։ Հնարավոր վտանգները և կանխարգելման ուղիները։
Վերջնարդյունքներ
1. Վերլուծել տարբեր հարթակներում (գովազդային պաստառներ, սոցիալական կայքեր, հեռուստատեսություն, ռադիո) առողջ և անառողջ սննդի գովազդի տարածվածությունը
2. ներկայացնել անառողջ սննդի գովազդների թիրախային խմբերը
3. Նկարագրել գովազդի վտանգի կանխարգելման հնարավոր ուղիներ (անհատական, համայնքային, պետական մակարդակում)
Թեմա 2 - Սննդային հավելումներ՝ տարբերությունը դեղամիջոցներից և սննդից: Դրանց օգտագործումը երիտասարդության (դեռահասների) շրջանում։ Պատճաառները։ 
Վերջնարդյունքներ
1. Ներկայացնել սննդային հավելումների նշանակությունը և տարբերությունը դեղորայքից
2. Վերլուծել սննդային հավելումների օգտագործման առանձնահատկությունները Հայաստանում և այլ երկրներում
3. Վերհանել վերջին տարիներին հավելումների օգտագործման փոփոխությունների պատճառները
4. Նկարագրել պոտենցիալ առողջական ռիսկերը:
Թեմա 3 - Սննդային թափոնների նվազեցման ժամանակակից մոտեցումները: Հայաստանում և ձեր համայնքում խնդրի լուծման ուղիները։ 
Վերջնարդյունքներ
1. Ներկայացնել սննդային թափոնների աղբուրները և տեսակները
2. Նկարագրել սննդային թափոնների նվազեցման ուղիները այլ երկրներում, ՀՀ-ում և համայնքում։
3. Ներկայացնել համայնքումսննդային թափոնների խնդրի լուծման գործող մեթոդները
4. Ստեղծել համայնքում սննդային թափոնների նվազեցման գործողությունների քարտեզ՝ հաշվի առնելով համայնքի առանձնահատկությունները
Թեմա 4 - Ժամանակակից սննդակարգեր՝ պատճառները, տարածվածությունը երիտասարդության (դեռահասների) շրջանում։ Հնարավոր վտանգները։ 
Վերջնարդյունքներ
1. Ներկայացնել ամենատարածված սննդակարգերը երիտասարդության (դեռահասների) շրջանում, դրանց տարածվածությունը աշխարհում։
2. Ներկայացնել դրանց տարածվածության պատճառները
3. Վերհանել այդ սննդակարգերի դրական և բացասական հետևանքները, հնարավոր վտանգները։ 
4. Մշակել առաջարկներ՝ համայնքում խնդրի վերաբերյալ տեղեկացվածության մակարդակը բարձրացնելու ուղղությամբ։ 
Թեմա 5 - Տարբեր երկրներում սննդի մակնշման առանձնահատկությունները, տարբերությունները։ Մակնշման միջոցով առողջ/անառողջ սննդի տարբերակման հնարավորությունները։ 
Վերջնարդյունքներ
1. Ներկայացնել Հայաստանում և այլ երկրներում սննդի մակնշման առանձնահատկությունները
2. Ներկայացնել սննդի մակնշման միջոցով առողջ սննդի ընտրության կարևորությունը
3. Ներկայացնել անառողջ սննդի մակնշման եղանակներն ու կարևորությունը։

	2. Աճ, զարգացում, հիգիենա
	Թեմա 1 - Աճի խանգարումների պատճառները դեռահասային տարիքում, տարածվածությունը տարբեր երկրներում և Հայաստանում, հնարավոր կանխարգելումը և բուժումը։
Վերջնարդյունքներ
1. Ներկայացնել աճի խանգարումների հիմնական պատճառները, տարածվածությունը աշխարհի տարբեր երկրներում և Հայաստանում:
2. Նկարագրել աճի խանգարումների հնարավոր կանխարգելումը և բուժումը:
Թեմա 2 - Երեխայի զարգացման խանգարումների պատճառները և տարածվածությունը Հայաստանում և աշխարհում, վաղ միջամտության կարևորությունը:

Վերջնարդյունքներ
1. Վերհանել երեխայի զարգացման խանգարումների հիմնական պատճառները։
2. Ներկայացնել երեխայի զարգացման խանգարումների տարածվածությունը աշխարհի տարբեր երկրներում և Հայաստանում:
3. Նկարագրել վաղ միջամտության կարևորությունը երեխայի զարգացման խանգարումների հարցում:

	3. Հոգեկան, հուզական և սոցիալական առողջություն
	Թեմա 1 - Հոգեկան առողջության խնդիրների լուսաբանման կարևորությունը հայ հասարակության մեջ:
Վերջնարդյուքներ
1. Վերլուծել և հիմնավորել հոգեկան առողջության կարևորությունը հայ հասարակության հասարակական և անձնական մակարդակում:
2. Ուսումնասիրել և ներկայացնել հոգեկան առողջության և դրա անհրաժեշտության մասին հայ հասարակությունում առկա մարտահրավերներն ու կարծրատիպերը ու իրավիճակը: 
3. Վերլուծել Հայաստանի հասարակության հոգեկան առողջության վրա ազդող գործոնները՝ դրական և բացասական և դրանց հավանական հետևանքները:
4. Ներկայացնել առաջարկներ հոգեկան առողջության վրա ազդող գործոնների կառավարման մեխանիզմների վերաբերյալ:

Թեմա 2 - Հոգեկան առողջության մասին կարծրատիպերը և դրանց բացասական ազդեցության խնդիրը:
Վերջնարդյուքներ
1. Վերլուծել և հիմնավորել հոգեկան առողջության կարևորությունը հասարակական և անձնական մակարդակում:
2. Ուսումնասիրել և ներկայացնել հոգեկան առողջության և դրա անհրաժեշտության մասին հասարակությունում առկա մարտահրավերներն ու կարծրատիպերը ու իրավիճակը: 
3. Վերլուծել հասարակության հոգեկան առողջության վրա ազդող գործոնները՝ դրական և բացասական և դրանց հավանական հետևանքները:
4. Ներկայացնել առաջարկներ հոգեկան առողջության վրա ազդող գործոնների կառավարման մեխանիզմների վերաբերյալ:

Թեմա 3 - Տագնապը և ցածր ինքնագնահատականը՝ որպես դեռահասային տարիքում տարածված խնդիրներ: 
Վերջնարդյունքներ
1. Բացահայտել դեռահասային տարիքի հոգեբանական փոփոխությունները, դրանցից բխող հետևանենրը, որոնք կարող են ազդել ինքնագնահատականի ձևավորան վրա: 
2. Ուսումնասիրել և ներկայացնել ռիսկերը, որոնք կարող են դեռահասային տարիքում տագնապի պատճառ հանդիսանալ:
3. Ներկայացնել դեռահասային տարիքում օբյեկտիվ ինքնագնահատականի ձևավորման և պահպանման առաջարկներ և մեխանիզմներ:

	4. Փոխհարաբերություններ, սեռային խնդիրներ
	Թեմա 1 - Գենդերային կարծրատիպերի ազդեցությունը մասնագիտությունների ընտրության և երկրի զարգացման վրա։
Վերջնարդյունքներ
1. Ուսումնասիրել և ներկայացնել մեր հասարակության մեջ տարածված գենդերային կարծրատիպերը, դրանց առանձնահատկություններն ու պատճառները և թե ինչպես են դրանք ազդում տղաների և աղջիկների մասնագիտական ընտրության վրա:
2. Հետազոտել, թե ինչպես են այդ կարծրատիպերը սահմանափակում երիտասարդների ներուժի լիարժեք դրսևորումը:
3. Վերհանել, թե ինչպես են ընտանիքում և դպրոցում ձևավորվում տարբեր սպասելիքներ տղաների և աղջիկների նկատմամբ, և թե ինչպես են այդ տարբերակված սպասելիքները խոչընդոտում երեխաների անհատական զարգացմանը։
4. Բացահայտել գենդերային կարծրատիպերի՝ մասնագիտական ընտրության վրա ունեցած ներգործության մասշտաբները՝ կախված ռեգիոնից:
5. Գնահատել գենդերային կարծրատիպերի ազդեցությունն ու դրանց հետևանքները երկրի զարգացման վրա:

Թեմա 2 - Գենդերային հավասարության խթանումը հայ հասարակությունում։
Վերջնարդյուքներ
1. Ուսումնասիրել և ներկայացնել մեր հասարակության գենդերային դերերի և կարծրատիպերի առանձնահատկություններն ու պատճառները:
2. Բացահայտել գենդերային կարծրատիպերի՝ մասնագիտական ընտրության վրա ունեցած ներգործության մասշտաբները՝ կախված ռեգիոնից:
3. Գնահատել գենդերային կարծրատիպերի ազդեցությունն ու դրանց հետևանքները երկրի զարգացման վրա:

Թեմա 3 - Մեդիայի՝ ֆիլմերի, հեռուստասերիալների, գովազդների, զվարճալի հաղորդումների ազդեցությունը սեռային դերերի կարծրատիպային ընկալումների ձևավորման և վերարտադրման վրա:
Վերջնարդյունքներ
1. Բացահայտել և վերլուծել մեդիայում ներկայացված, գեներացված և մեդիայի ստեղծած կարծրատիպերը:
2. Մշակել և առաջարկել տարբերակներ, ձևեր և միջոցներ, որոնք կարող են կանխել նման կարծրատիպերի վերարտադրությունը մեդիայում:
3. Ուսումնասիրել գովազդները և սոցիալական մեդիայի ուղերձները և բացահայտել, թե ինչպես են ներկայացվում կանայք և տղամարդիկ, և թե ինչպես է դա նպաստում կանանց նկատմամբ թերարժևորված վերաբերմունքի ձևավորմանը, կանանց դերի նսեմացմանը և բռնության արդարացմանը։

	5. Վնասակար սովորություններ, վարքագծային հիվանդություններ
 
	Թեմա 1 - Նիկոտինային կախվածության պատճառները, տարածվածությունը Հայաստանում և աշխարհի տարբեր երկրներում, բուժման եղանակները։
Վերջնարդյունքներ
1. Վերհանել նիկոտինային կախվածություն առաջացնող հիմնական պատճառները։
2. Ներկայացնել տվյալներ՝ Հայաստանում և աշխարհի տարբեր երկրներում ծխախոտ օգտագործող տղամարդկան, կանանց, դեռահասների մասով, օգտվելով իրականացված հետազոտության տվյլաներից։
3. Նկարագրել բուժման հիմնական եղանակները։
Թեմա 2 - Թմրամոլության տարածվածությունը Հայաստանում և տարբեր երկրներում, հայտնի դերասանների և երգիչների պատմույթունների օրինակով։
Վերջնարդյունքներ
1. Վերհանելլ տվյալներ՝ Հայաստանում և աշխարհի տարբեր երկրներում թմրամոլության տարածվածության վերաբերյալ, օգտվելով իրականացված հետազոտության տվյլաներից։
2. Ներկայացնել հայտնի դերասանների և երգիչների պատմույթունները թմրանյութեր օգտագործելու, բուժվելու/չբուժվելու արդյունքները։

Թեմա 3 - Ոչ վարակիչ հիվանդությունների տարածվածությունը աշխարհում 30 տարի առաջ և այսօր:
Վերջնարդյունքներ
1. Վերհանել՝ որ հիվանդություններն են համարվում վարակիչ, իսկ որոնք ոչ վարակիչ և ինչու։
2. Ներկայացնել, որոնք են եղել առավել տարածված 30 տարի առաջ, իսկ որոնք են՝ այսօր և ինչու։
3. Նկարագրել կանխարգելման հնարավոր տարբերակները։ 

	6. Բռնություն, հալածանք, շահագործում
 
	Թեմա 1 - Կանանց նկատմամբ բռնության կանխարգելման և նվազեցման տարբերակները (ընտրել բռնության տեսակն ու ոլորտը)։
Վերջնարդյունքներ
1. Բացահայտել կանանց նկատմամբ բռնության պատճառները:
2. Դիտարկել գենդերային կարծրատիպերի դերը՝ որպես կանանց հանդեպ բռնության հիմնական պատճառ:
3. Ներկայացնել բռնության կանխարգելման տարբերակներ բռնության տարբեր տեսակների պարագայում:

Թեմա 2 - Բակային տղայական վեճերի և ծեծկռտուքների տարածվածությունը, ծագած խնդիրները ուժով, բռնությամբ լուծելու մշակույթի տարածվածությունը դեռահասության շրջանում: 
Վերջնարդյունքներ
1. Բացահայտել դեռահասության շրջանում տղայական վեճերի՝ բռնությամբ, ուժով և ծեծկռտուքների միջոցով լուծելու մշակույթի տարածվածությունը:
2. Վերլուծել տվյալ մշակույթի խարքային նախադրյալները, թաղային հեղինակությունների, ուժի գերակայության հանդեպ հանդուրժողականության բացասական ազդեցությունը և դրա հետևանքները:
3. Դիտարկել նույն մշակույթի տարածվածությունը բանակում՝ զինվորական ծառայության ժամանակ և դրա բացասական հետևանքները երկրի պաշտպանվածության առումով:
4. Վերլուծել և գնահատել արժեհամակարգային ճգնաժամի պատճառներն ու բարելավման առաջարկներ մշակել:

Թեմա 3 - Բռնությանը հակազդելու և երկրում բռնության դեպքերը նվազեցնելու ձևերը:
Վերջնարդյունքներ
1. Հստակեցնել բռնությանը հակազդելու ձերը և վերլուծել դրանցից ամենաարդյունավետն ու համակարգայինը:
2. Դիտարկել հասարակության մեջ գործող կարծրատիպերն և դրանց՝ օրենսդրության հետ հակասությունները:
3. Նկարագրել բռնությանը հակազդող օրենսդրական մեխանիզմները և դրանց արդյունավետությունը:
4. Ներկայացնել օրենքի գերակայության գիտակցմանը տանող մեխանիզմներ և գործողությունների պլան՝ իրավիճակի բարելավմանն ուղղված: 

	7. Սեռական և վերարտադրողական առողջություն
 
	Թեմա 1 - Սեռական կրթության կարևորությունը դեռահասների և երիտասարդների համար։ 
Վերջնարդյունքներ
1. Վերհանել, ինչ է սեռական կրթությունը, ինչ միֆեր և վախեր են առկա հասարակության մեջ։
2. Ներկայացնել երկրների փորձը և արդյունքները կապված սեռական դաստիարակության իրականացման հետ։
3. Հիմնավորել սեռական կրթության կարևորությունը և անհրաժեշտությունը՝ սեռին, տարիքին, զարգացմանը համապատասխան։
Թեմա 2 - Վաղ սեռական կյանքի, վաղ ամուսնության և հղիության ազդեցությունը դեռահասների կրթությանը և ապագա կարիերայի վրա։
Վերջնարդյունքներ
1. Վերհանել վաղ սեռական կյանքի, վաղ ամուսնության և հղիության պատճառները։
2. Ներկայացնել հնարավոր բարդությունները և ազդեցությունը դեռահասների կրթությանը և ապագա կարիերայի վրա:
Թեմա 3 - Անպտղության խնդիրը ՀՀ-ում և աշխարհում. Պատճառները, հետևանքները և լուծման եղանակները:
Վերջնարդյունքներ
1. Վերհանել անպտության տարածվածությունը Հայաստանում և մի շարք այլ երկրներում։
2. Վերլուծել և Ներկայացնել անպտղության հիմնական պատճառները և հետևանքները։ 
3. Նկարագրել լուծման եղանակները և առկա մեթոդները՝ զույգին օգնելու նպատակով։ 


 






























